Diari Oficial de la Generalitat Valenciana


Sumari del DOGV 4182, del 04-02-2002 (2002/296)

RESOLUCIÓ d'11 de desembre de 2001, del director del Centre de Desenvolupament Marítim, per la qual s'atorga a l'Ajuntament de Teulada la concessió administrativa per a l'explotació i conservació de la zona de vials i esplanades annexes de domini públic portuari, del port de Moraira.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4182

Data del DOGV
:   04-02-2002

Secció del DOGV
:   III. CONVENIS I ACTES - D) CONCESSIONS ADMINISTRATIVES

Número del document
:   2002/296


Data del document
:   11-12-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Teulada
    * instal·lació portuària
    * servei de vies públiques
    * adjudicació de contracte administratiu

RESOLUCIÓ d'11 de desembre de 2001, del director del Centre de Desenvolupament Marítim, per la qual s'atorga a l'Ajuntament de Teulada la concessió administrativa per a l'explotació i conservació de la zona de vials i esplanades annexes de domini públic portuari, del port de Moraira. [2002/S296]
  
Atesa la sol·licitud formulada amb data 29 de setembre de 2000 pel senyor José Ciscar Bolufer, alcalde president de l'Ajuntament de Teulada, de concessió per a l'explotació i conservació dels vials i esplanades annexes d'una zona del domini públic portuari del port de Moraira.
  
Amb data 29 de maig de 2001, va ser emés informe pel Servei d'Explotació i Conservació de Ports, favorable a l'atorgament de la concessió, en el qual s'indica:
  
«Els serveis que després de l'atorgament de la concessió es compromet a realitzar l'Ajuntament en la zona serien:
  
- Manteniment de les zones enjardinades del carrer del Mar i rotonda de l'avinguda de Madrid.
  
- Manteniment de les lluminàries.
  
- Manteniment de la senyalització horitzontal i vertical.
  
- Arreplegada de fems
  
- Neteja viària.
  
Aquests serveis els presta actualment la Conselleria d'Obres Públiques a través del Servei d'Explotació i Conservació de Ports, Àrea de la Nau.
  
Els usos tarifats que es donen en la zona sol·licitada són els d'ocupació per a restauració i es liquiden els titulars de les autoritzacions per l'ocupació de superfície destinada a terrassa-bar segons la Llei 9/1999, de 30 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana.[1999/11026]. D'acord amb aquesta llei, correspon pagar: 1.700 PTA/m²/any (10,22 euros) com a cànon per aprofitament de superfície i 18.000 PTA/m²/any (108,18 euros) com a partida per rendiment d'activitat.
  
Els ingressos obtinguts per la Generalitat Valenciana pels conceptes abans descrits són:
  
Aquests ingressos ascendeixen a un total de nou milions quatre-centes setze mil sis-centes pessetes (9.416.600 pessetes), (56.594,91euros) als quals s'ha d'afegir l'IVA vigent del 16%.
  
Les despeses de neteja, jardineria i de conservació durant l'any 2000 en la zona de l'assumpte s'estimen en la quantitat, sense incloure IVA, d'un milió cent quaranta-nou mil dos-centes quaranta pessetes (1.149.240 pessetes), (6.907,07 euros)
  
Comparant els valors descrits anteriorment resulta un saldo favorable de vuit milions dos-centes seixanta-set mil tres-centes seixanta pessetes (8.267.360 pessetes), (49.687,83 euros).
  
D'acord amb el que estipula la vigent Llei 9/1999, de 30 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana [1999/11574], en el capítol VIII de la regulació dels cànons per concessió i autorització en els ports i instal·lacions portuàries dependents de la Generalitat, el cànon corresponent seria:
  
- per aprofitament de superfícies i construccions: 6,138,700 pessetes/any, (36.894,33 euros) aplicats als 3,611 m² de terreny urbanitzat sense edificar la quantia de 1.700 pessetes/m²/any, (10,22 euros)
  
- partida per rendiment d'activitat: 2.128,660 pessetes/ any (12.793,50 euros)
  
Total cànon anual, sense incloure impostos: 8.267,360 pessetes (49.687,83 euros).
  
La superfície que s'ha d'explotar és la reflectida en el plànol adjunt.
  
Per tant, examinada la documentació presentada, i atenent la sol·licitud d'autorització de l'Ajuntament de Teulada, per a l'explotació i conservació dels vials i esplanades annexes de la zona de domini públic portuari del port de Moraira, cal informar que no s'aprecien motius que impedisquen l'atorgament de l'oportuna concessió.
  
Prèviament a l'entrada en vigor de la concessió ha de notificar-se als distints establiments hostalers que gaudeixen d'autorització per a utilitzar espais en la zona, que l'autorització esmentada no es renova».
  
De conformitat amb el que disposa l'article 146 del Reglament per a l'execució de la Llei de Costes, es va sotmetre la sol·licitud a informació pública per termini de 20 dies, durant el qual no es van presentar al·legacions, a excepció de les formulades pel mateix Ajuntament mitjançant escrit de 19 de juliol de 2001.
  
Exposa respecte d'això que l'Ajuntament presta una sèrie de serveis en la zona, com la neteja i manteniment de jardineria, lluminàries i senyalització, i xifra el seu cost en 2.101.110 pessetes. Assenyala igualment que la zona en qüestió no reportarà ingressos suficients a l'Ajuntament per al pagament del cànon proposat, ateses les tarifes municipals que cal aplicar, l'execució d'obres pel mateix Ajuntament i l'exempció del pagament de l'IBI.
  
D'aquestes al·legacions es va donar trasllat al Servei d'Explotació i Conservació de Ports, que emet informe, amb data 1 d'octubre de 2001, en què fa constar que «és cert que l'Ajuntament de Teulada realitza diverses tasques en la zona de domini públic portuari de Moraira, sempre en col·laboració amb aquesta administració i a fi de disposar d'un entorn en molt bones condicions per al gaudi ciutadà com és el del front urbà en contacte amb el port; i que en aquest sentit l'atenció municipal excedeix a la del port en qüestions com la jardineria, on la gespa és millorada per l'Ajuntament amb plantacions ornamentals, l'enllumenat o la ubicació de monuments que realcen el lloc.
  
Es donen, per tant, actuacions concurrents d'ambdues administracions, però els termes d'atorgament d'una concessió estan reglats i, en aquest sentit, no hi ha discussió sobre l'extensió de la superfície concreta ni sobre el cànon que s'ha d'aplicar, que es regula per Llei.
  
Sí que es pot, en canvi, estimar, i així es proposa, l'esforç econòmic que realitza l'Ajuntament de Teulada i que s'afig al que fins ara realitza aquesta administració.
  
D'acord amb això s'estima raonable xifrar les despeses anuals de neteja, jardineria i conservació d'un any en la quantia de 2.199.795 PTA, (13.221,03 euros), obtinguda en sumar la quantia abans estimada per aquest Servei de 1.149.240 PTA., (6.907,07 euros) el 50% de l'estimada per l'Ajuntament de Teulada com a despeses en què incorre en un any.
  
Amb això el saldo favorable ingressos/despeses es xifra en 7.216.805 PTA., (43.373,87 euros).
  
D'acord amb l'anterior es proposa l'atorgament de la concessió corresponent amb les mateixes condicions que es van proposar en l'informe de 25 de maig de 2001, excepte el cànon que es proposa siga:
  
- Per aprofitament de superfícies i construccions: 6.138.700 PTA/any, (36.894,33 euros), aplicats als 3611 m² de terreny urbanitzat sense edificar la quantia de 1897 HRV/m²/any.
  
- Partida per rendiment d'activitat: 1.078.105 PTA (6.479,54 euros)
  
Total cànon anual, IVA no inclòs: 7.216.805 pessetes (43.373,87 euros)»
  
Notificada a l'Ajuntament de Teulada la Resolució de 4 d'octubre de 2001, de sotmetiment de condicions en què podria atorgar-se la concessió de referència, amb data 4 de desembre de 2001 té entrada en el Servei de Gestió de Ports Certificat de l'acord adoptat per l'Ajuntament en ple acceptant les condicions oferides.
  
En ús de les atribucions que concedeix al director del Centre de Desenvolupament Marítim l'article 32 del Decret 110/2000, de 18 de juliol, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports, resolc:
  
Atorgar a l'Ajuntament de Teulada la concessió administrativa per a l'explotació i conservació dels vials i esplanades annexes d'una zona del domini públic portuari del port de Moraira amb les condicions que s'indiquen en els plecs inserits a continuació:
  
1a. Termini
  
Aquesta concessió s'atorga, per termini de cinc anys, prorrogable anualment a la tàcita fins un màxim de deu anys, deixant fora de perill el dret de propietat, sense perjuí de tercer, sense cessió del domini públic ni de les facultats dominicals de l'administració.
  
2a. Transmissibilitat
  
L'Ajuntament no podrà cedir a tercers la titularitat del present conveni.
  
3a. Gravamen
  
La constitució d'hipoteques i altres drets de garantia sobre la concessió haurà de ser autoritzada per l'Autoritat Portuària.
  
4a. Ús i explotació
  
La concessió es destinarà a l'activitat definida en la resolució d'atorgament, sense que el concessionari puga destinar el domini públic concedit, ni les obres en ell executades a usos distints dels expressats.
  
5a. Rescat per obres
  
En el cas que el domini públic siga necessari totalment o parcialment per a la realització d'activitats o execució d'obres declarades d'utilitat pública i per a realitzar-les és necessari utilitzar o destruir en tot o en part les obres de la concessió, l'administració podrà procedir al rescat d'aquesta abans del seu venciment.
  
A l'efecte s'incoarà expedient de rescat de la concessió, en el qual es donarà audiència al concessionari, sense que el concessionari tinga un altre dret que el de ser indemnitzat per les obres no amortitzades, valorades en els termes establits en la Llei de Ports.
  
En aquesta valoració no es tindran en compte les obres realitzades pel concessionari sense prèvia autorització, les quals passaran igualment a l'administració sense dret a indemnització. El concessionari podrà, a més, retirar lliurement aquells elements existents en la concessió que no hagueren sigut indicats en l'acta de reconeixement final i no estiguen units de manera fixa a l'immoble, sempre que amb això no es produïsca trencament ni deterioració d'aquest, llevat que l'administració decidisca també el seu rescat.
  
Si les obres es trobaren deteriorades, determinarà l'administració el pressupost de les despeses necessàries per a deixar-les en bon estat, el qual es notificarà al concessionari abans de ser aprovat. El seu import es rebaixarà de la taxació, i la diferència que resulte serà la quantitat que es pague al concessionari.
  
Realitzat el lliurament a l'Autoritat Portuària dels béns rescatats es tornarà la fiança d'explotació, a sol·licitud del concessionari, amb la deducció, si és procedent, de les quantitats que el concessionari haja de fer efectives per les responsabilitats en què haja incorregut.
  
6a. Impostos i fiances
  
No s'imposa fiança ja que es tracta d'una administració local.
  
Dins del termini d'un mes, comptador a partir del coneixement de la resolució d'atorgament pel concessionari, s'abonarà per aquest l'import corresponent a l'impost sobre Transmissions Patrimonials i Actes Jurídics Documentats, d'acord amb el Reial Decret Legislatiu 1/1993, de 24 de setembre.
  
7a. Vigilància de les obres i terrenys
  
L'administració, a través del Centre de Desenvolupament Marítim i Serveis d'aquesta dependents, podrà inspeccionar en qualsevol moment l'estat de conservació de les obres i terrenys concedits i assenyalar les reparacions que hagen de realitzar-se, i queda obligat l'Ajuntament de Teulada a executar-les en el termini que se li assenyale.
  
Si l'Ajuntament de Teulada no realitza les obres de reparació en el termini establit, podrà la Conselleria d'Obres Públiques, Urbanisme i Transports imposar-li una sanció econòmica que no excedisca del vint-i-cinc per cent (25%) del pressupost de les obres, i li concedirà un nou termini d'execució.
  
La sanció podrà ser reiterada en cas d'incompliment del nou termini assenyalat.
  
Si, no obstant la segona sanció econòmica, l'Ajuntament de Teulada no executa les reparacions, es procedirà a instruir expedient de caducitat de la concessió.
  
8a. Despeses
  
Les despeses originades pels anuncis de la informació pública i de la resolució d'atorgament de la concessió seran a càrrec del concessionari.
  
Les despeses que s'originen pel replantejament, la inspecció i el reconeixement de les obres, seran a càrrec del concessionari.
  
9a. Altres autoritzacions
  
L'atorgament d'aquesta concessió no eximeix el seu titular de l'obtenció de les llicències, permisos i autoritzacions que siguen legalment exigibles, ni del pagament dels impostos que li siguen d'aplicació, incloent l'impost sobre béns immobles, o el que legalment li substituïsca.
  
10a. Renúncia
  
Si l'interessat desistira de la petició o renunciara al títol, perdria la fiança o fiances constituïdes. A més, excepte decisió contrària de l'administració, quedarà obligat a alçar les obres i instal·lacions a costa seua, i deixar el terreny de la concessió lliure de tota ocupació, en el termini que se li assenyale.
  
11a. Cànon
  
L'Ajuntament de Teulada abonarà per semestres avançats a la Conselleria d'Obres Públiques, Urbanisme i Transports, a partir de la notificació de l'autorització, el cànon per explotació de la zona portuària, l'import del qual es fixa en:
  
- Per aprofitament de superfícies i construccions: 6.138.700 PTA/any (36.894,33 euros), aplicats als 3611 m² de terreny urbanitzat sense edificar la quantia de 2493 BTU/m²/any, (10,22 euros)
  
- Partida per rendiment d'activitat: 1.078.105 PTA (6.479,54 euros)
  
Total cànon anual: 7.216.805 pessetes (43.373,87 euros)
  
Quantitat a què caldrà afegir l'IVA o qualsevol altre impost que haja de ser aplicat.
  
El dia 1 de gener de cada any, el cànon podrà ser revisat aplicant les variacions registrades en l'índex de preus al consum de l'any anterior (acumulat en cada període de revisió), d'acord amb l'Institut Nacional d'Estadística
  
L'establiment o aprovació de noves regulacions sobre aquesta matèria i la seua quantia serà d'obligada acceptació pel concessionari, que en tot cas tindrà dret a repercutir els increments en les tarifes que aplique.
  
12a. Obligació de conservació i manteniment
  
L'Ajuntament de Teulada vetlarà pel bon ús dels terrenys i instal·lacions, el seu manteniment, conservació, policia, neteja, jardineria i enllumenat.
  
Es permeten únicament en la zona en concessió els usos ciutadans i hostalers, podent l'ajuntament gravar a aquests establiments per l'ús del domini públic portuari atorgat en concessió.
  
El concessionari queda obligat a conservar i mantenir les obres i terrenys concedits en perfecte estat d'utilització, fins i tot des dels punts de vista de neteja, d'higiene i d'estètica, i realitzarà a càrrec seu els treballs de conservació i manteniment i totes les reparacions siguen necessàries per a això.
  
13a. Efectes reversió
  
Quan per venciment del termini concessional es produïsca la reversió, quedaran extingits automàticament, sense necessitat de declaració expressa, els drets reials o personals que pogueren tenir terceres persones sobre el domini públic concedit i les obres i instal·lacions objecte de la concessió. Tampoc assumirà l'administració els contractes de treball que poguera haver concertat el concessionari per a l'exercici de la seua activitat empresarial, sense que, per tant, puga de cap manera entendre's que la reversió implica la successió d'empresa prevista en l'article 44 del Text Refós de Llei de l'Estatut dels Treballadors, aprovat pel Real Decret Legislatiu 1/1995, de 24 de març, ni que l'Autoritat Portuària siga l'empresari principal de l'activitat realitzada pel concessionari, als efectes de l'article 42 del text refós esmentat.
  
Les normes assenyalades en el paràgraf anterior seran igualment aplicables als supòsits de caducitat i rescat o a qualsevol altra forma d'extinció de la concessió, sense perjuí que en aquests casos puguen els tercers interessats exercitar les accions que els corresponguen pels drets que aquest haguera atorgat, o obligació que haguera contret. En tot cas i als efectes de la prescripció corresponent aquests drets hauran de figurar en el passiu del balanç de la societat.
  
14. Acta de reversió
  
Acabat el termini estipulat, revertiran a la Generalitat Valenciana els terrenys, obres i instal·lacions objecte de concessió, i podrà retirar l'Ajuntament de Teulada aquells elements que no estiguen units de manera fixa a l'immoble i amb ells no es produïsca trencament ni deterioració d'aquest.
  
De la recepció per l'administració dels béns revertits, s'alçarà la corresponent acta en presència de l'Ajuntament de Teulada, si compareguera.
  
En l'acta es ressenyarà l'estat de conservació dels béns revertits, especificant-se els deterioraments que presenten. Si existeixen deterioraments, l'acta servirà de base per a instruir el corresponent expedient, en el qual es concretarà l'import de les reparacions necessàries, que s'exigirà a l'Ajuntament de Teulada utilitzant, si és necessari, el procediment de constrenyiment administratiu.
  
15. Sancions
  
L'incompliment total o parcial de les condicions i prescripcions imposades en la concessió donarà lloc a la incoació del corresponent expedient sancionador, sense perjuí que, quan segons el parer de l'administració, la infracció poguera ser constitutiva de delicte o falta, aquesta passarà el tant de culpa a la jurisdicció competent.
  
16. Caducitat
  
Serà causa de declaració de caducitat d'aquesta concessió, a més de les previstes legalment, l'incompliment de les obligacions descrites en aquest plec.
  
La declaració de caducitat suposarà la pèrdua de la fiança o fiances constituïdes, podent portar aparellada, a criteri de l'administració, la demolició, retirada de les obres i instal·lacions, parcial o total, a càrrec del concessionari, fins i tot amb reposició del terreny al seu anterior estat, en el termini que se li assenyale i sense dret a cap indemnització.
  
La tramitació de l'expedient de caducitat es realitzarà amb independència de la incoació del procediment sancionador que procedisca, d'acord amb el que disposa l'anterior condició.
  
17. Inscripció en el registre de la propietat
  
Si el concessionari inscriguera la concessió en el registre de la propietat, haurà de facilitar a l'administració certificat acreditatiu de la dita inscripció.
  
Extingida la concessió, el concessionari sol·licitarà la cancel·lació de la inscripció i donarà compte d'això a l'administració concedidora.
  
18. Execució subsidiària
  
Quan el concessionari obligat a això no porte a terme les accions que li ordena l'administració, en aplicació de les condicions corresponents, aquesta, de conformitat amb la Llei 30/1992, de Règim Jurídic de les Administracions Públiques i del Procediment Administratiu Comú, podrà procedir a la seua execució subsidiària, i l'import de les despeses, així com dels danys i perjuís seran a càrrec del concessionari.
  
19. Usos especials
  
La utilització del domini públic portuari atorgat en concessió per a usos que tinguen especials circumstàncies d'exclusivitat, intensitat, perillositat o rendibilitat, exigirà, en tot cas, l'informe previ vinculant del Centre de Desenvolupament Marítim per a tots aquells usos distints dels hostalers ja establits a l'atorgament de la present.
  
20. Deterioració
  
La Generalitat Valenciana no serà responsable del deterioració o minva de les mercaderies, maquinària, instal·lacions o útils que poguera haver-hi en la parcel·la, ni dels danys a les persones que en ella es produïsquen, siga quina siga la causa.
  
21. Disposicions aplicables
  
L'Ajuntament de Teulada estarà obligat a complir les disposicions vigents, o que d'ara endavant es dicten, que afecten el domini públic l'explotació i de les quals conservació és objecte de concessió i a les obres i activitats que en aquest es desenvolupen, especialment les corresponents a llicències i ordenacions urbanístiques, sense que les obres que s'executen puguen ser obstacle al pas per a l'exercici de la vigilància duanera, litoral, ni de les altres servituds públiques.
  
22. Accés per a vianants
  
L'accés per a vianants a la zona serà, en tot cas, públic i gratuït; l'accés rodat serà igualment públic.
  
23.Incompliment
  
L'incompliment de qualsevol de les condicions anteriors serà causa d'extinció de la concessió, i és d'aplicació per a això el que estableix la legislació de costes per a l'extinció de concessions.
  
24.Obres
  
Per a la construcció de qualsevol tipus d'obres, haurà de sol·licitar-se l'oportuna autorització prèvia presentació del corresponent projecte. No es permet el cobriment de noves superfícies.
  
Aquesta resolució no esgota la via administrativa. Contra aquesta pot interposar-se recurs d'alçada davant del conseller d'Obres Públiques, Urbanisme i Transports, en el termini d'un mes, comptador des de l'endemà de la notificació de la present, sense perjuí de la utilització per l'interessat de qualsevol altre recurs que s'estime oportú.